  Майя Бывальцева Дэлето тылэз ваёзы Удмуртие Быдӟымнуналэ, 1-тӥ куартолэзе. Со сярысь ивортэ «Ижавиа» компанилэн пресс-службаез. 12-тӥ оштолэзе Ижысь но Удмуртиысь Митрополит Викторин авиакомпанилэн кивалтӥсеныз Александр Городиловен пумиськылӥз. Соос тылэз ваён но кышкыттэмлыкез радъян сярысь вераськизы. Дэлето тылэз Удмуртилэн шоркараз авиакомпанилэн рейсэныз Москваысь ваёзы. Котьку сямен, самолёт потоз Домодедово аэропортысь. Ижкарын тылэз пумиталоз митрополит. 12 часын аэропортлэн юртаз Дэлето тыл вуэмлы сӥзем Быдӟымнунал вӧсяськон ортчоз. Собере сое приходъёслэн ыстэм муртъёссылы сётъялозы. «Дэлето тыл быдэс христиан дуннелы дуно луэ. Котькуд ар православи Пасха азьын Быдӟым кӧснуналэ Иерусалимысь храмын нимысьтыз вӧсяськон ортче. Дэлето тылэз Кувуклиысь (Иисус Христосэз ватэм интыын сылӥсь часовняысь) поттэ но оскисьёслы сётъя Иерусалимысь патриарх. Дэлето тыл Христослэсь улӟемзэ возьматэ. Адӟисьёслэн верамзыя, тыл васькон дыръя паймымон учыръёс луыло — сюсьтылъёс ас кожазы ӝутско, тыл пиштэ, чилектэ но мукет. Ӝуаны кутскем бераз нырысетӥ минутъёсаз Дэлето тыл уг суты», — верамын ивортонын. Москвалэн но быдэс Ӟуч кунлэн Святейший Патриархез Кирилл бакель каремъя, Дэлето тыл 30-тӥ оштолэзе Иерусалимысь Москвае ваемын но Ӟуч православи черклэн епархиосызлэн ыстэм муртъёсызлы люкемын луоз. Соос пӧлын Ижысь но Удмуртиысь епархилэн ыстэм муртэзлы но. Со нуналэ ик 14 часын Ижкарысь вань черкъёсын Быдӟымнуналлы сӥзем вӧсяськон ортчоз, отын Дэлето тылэз вань вӧсяськисьёслы сётозы. Тегъёс: Мерлык Ижкар Православие Удмуртия праздникъёс вӧсьлык  